S-1126/2010

Mál þetta, sem dómtekið var fyrr í dag, er höfðað með ákæru lögreglustjórans á Suðurnesjum, útgefinni 13. desember 2010, á hendur J-kk-þgf V-kk-þgf B-kk-þgf, kt. 000000-0000, Skógarbraut 930, Reykjanesbæ

„I. (012-2009-3077)

Fyrir umferðarlagabrot, með því að hafa, fimmtudaginn 03. desember 2009, ekið sviptur ökuréttindum bifreiðinni UM641 undir áhrifum ávana- og fíkniefna (Tetrahýdrókannabínól í blóði mældist 2,2 ng/ml), norður Bárugötu móts við skemmtistaðinn Breiðina á Akranesi.

Telst háttsemi þessi varða við 1. mgr. 48. gr. og 1. mgr. sbr. 2. mgr. 45. gr. a., sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987.

II. (007-2010-12195)

Fyrir umferðarlagabrot, með því að hafa þriðjudaginn 23. febrúar 2010, ekið bifreiðinni NO711, sviptur ökuréttindum, austur Vesturlandsveg við Suðurlandsveg á 126 kílómetra hraða á klukkustund, að teknu tilliti til vikmarka, þar sem leyfður hámarkshraði er 80 kílómetrar á klukkustund.

Telst háttsemi þessi varða við 37. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987.

III. (007-2010-12712)

Fyrir umferðarlagabrot, með því að hafa þriðjudaginn 23. febrúar 2010, ekið bifreiðinni NO711, sviptur ökuréttindum, norður Vesturlandsveg að Áslandi í Mosfellsbæ.

Telst háttsemi þessi varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

IV. (008-2010-4389)

Fyrir umferðarlagabrot, með því að hafa, föstudaginn 14. maí 2010, ekið sviptur ökuréttindum bifreiðinni YH376, norður Njarðarbraut, Reykjanesbæ.

Telst háttsemi þessi varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

V. (008-2010-4928)

Fyrir umferðarlagabrot, með því að hafa, fimmtudaginn 27. maí 2010, ekið sviptur ökuréttindum bifreiðinni YH376, vestur Reykjanesbraut skammt frá Kaffitári, Reykjanesbæ.

Telst háttsemi þessi varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

VI. (007-2009-81243)

Fyrir þjófnað með því að hafa, þriðjudaginn 30. desember 2009 í verslun LYFJU í Smáralind í Kópavogi stolið Naomi Cat Deluxe Bodylotion kremtúpu að verðmæti 2.409 kr.

Telst háttsemi ákærða varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar. Þess er einnig krafist að ákærði verður dæmdur til sviptingar ökuréttar, skv. 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.“

Um málavaxtalýsingu er skírskotað til ákæru.

Ákærði játaði brot sín skýlaust fyrir dóminum eins og þeim er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og eru brot ákærða rétt heimfærð til refsiákvæða í ákærunni.

Ákærði er fæddur 1980. Á árunum 2000 og 2002 var ákærði þrisvar dæmdur til greiðslu sektar vegna gripdeildar og á árinu 2001 gekkst hann undir greiðslu sektar og sviptingu ökuréttar hjá sýslumanni fyrir brot gegn 5. gr. umferðarlaga. Hinn 18. október 2005 var ákærði dæmdur í 60 daga fangelsi, skilorðsbundið í þrjú ár fyrir þjófnað, og til greiðslu sektar fyrir hraðakstur. Hinn 17. september 2009 var ákærði dæmdur til greiðslu 245.000 krónu sektar fyrir ölvunar- og hraðakstur og annað minna umferðarlagabrot. Jafnframt var ákærði sviptur ökurétti í 10 mánuði frá 3. október 2009. Loks gekkst ákærði undir greiðslu 100.000 krónu sektar fyrir hraðakstur og akstur sviptur ökurétti hinn 18. janúar 2010.

Með brotum sínum nú hefur ákærði ítrekað bæði ölvunar- og sviptingarakstur sinn. Í ljósi framangreinds telst refsing ákærða hæfilega ákveðin 600.000 krónur í sekt, sem greiða ber til ríkissjóðs innan fjögurra vikna frá birtingu dómsins, ella sæti ákærði fangelsi í 30 daga.

Ákærði er sviptur ökurétti í tvö ár frá birtingu dómsins að telja.

Ákærði greiði 53.093 krónur í sakarkostnað.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, J-kk-nf V-kk-nf B-kk-nf, greiði 600.000 krónur í sekt til ríkissjóðs innan fjögurra vikna frá birtingu dómsins að telja, ella sæti ákærði fangelsi í 30 daga

Ákærði er sviptur ökurétti í tvö ár frá birtingu dómsins.

Ákærði greiði 53.093 krónur í sakarkostnað.

R-kvk-nf B-kvk-nf